Lars Barfoed (KF), 2008-05-13:
Det er jo sådan, at det af bemærkningerne fremgår, at der ikke foreligger oplysninger, der kan danne grundlag for en beløbsmæssig vurdering af udnyttelsen af disse regler.
Skønnet er jo så foretaget på den måde, at man siger, at forslaget ikke har nogen egentlige provenuvirkninger, da alle fire elementer i lovforslaget har karakter af værnsregler, som skal forhindre utilsigtede provenutab.
Der er tilsyneladende ikke på nuværende tidspunkt noget grundlag for at sige, at der er provenutab, der bliver forhindret ved værnsreglerne, men hvorvidt det så i fremtiden kunne være sådan, at der ville opstå provenutab, medmindre man greb ind, kan man altså ikke vurdere, da der ikke er oplysninger, der kan danne grundlag for en sådan vurdering.
Det er ikke til at vide, i hvilket omfang man eventuelt i fremtiden ville benytte sig af disse huller, hvis der ikke blev grebet ind.
Jeg har svært ved at se, at man kan komme det nærmere, medmindre det skal være en helt usaglig og ukvalificeret vurdering, og det ønsker vi jo på den anden side heller ikke.
Men kan vi under udvalgsarbejdet fremskaffe nogle mere præcise opgørelser, har jeg jo ikke noget at indvende mod det.
Det Konservative Folkeparti støtter forslaget, og det forstår jeg at også Socialdemokratiet gør, og så er alt jo godt.
Det mener jeg sådan set er i orden, eftersom det, som jeg erindrer det fra bemærkningerne, er sådan, at man ikke mener, at det er muligt at foretage et sådant skøn, og eftersom det ikke er muligt at foretage et sådant skøn, er det vel meget rimeligt, at man ikke gør det.
Det skal jeg derfor ikke gå nærmere ind på her, men blot sige, at det jo alt sammen drejer sig om at få lukket af for en uhensigtsmæssig eller utilsigtet udnyttelse af skattelovgivningen, som man kunne forestille sig ville ske, hvis ikke man fik lukket de her såkaldte skattehuller.
Det Konservative Folkeparti er altid parat til at lukke for utilsigtet spekulation i skattelovgivningen, og derfor kan vi også støtte dette lovforslag fra skatteministeren.
Det er selvfølgelig altid en balance, at man på den ene side skal undgå utilsigtet anvendelse af reglerne, der fører til spekulation og utilsigtede gevinster og urimelige gevinster for dem, der spekulerer, men på den anden side skyde så præcist, at man ikke rammer så bredt, at det også går ud over dem, som på en helt fornuftig, hensigtsmæssig og rimelig måde benytter sig af regler om fradrag m.v.
Det skal heller ikke formuleres så stramt, at man forhindrer f.eks. en kapitalopbygning i virksomheder eller på anden måde stiller sig i vejen for noget, som kan være befordrende for udviklingen i erhvervslivet og erhvervsstrukturen.
Som Det Konservative Folkeparti vurderer det her forslag, rammer man så præcist, som det nu kan lade sig gøre for at forhindre en utilsigtet spekulation.
Derfor kan vi støtte forslaget.
Vi er selvfølgelig fra konservativ side opmærksomme på, at der er nogle høringssvar og bemærkninger fra forskellige organisationer om forslagene, og dem vil vi selvfølgelig se nærmere på under udvalgsarbejdet og seriøst vurdere, om der er behov for korrektioner i det, men som det ligger, støtter Det Konservative Folkeparti forslaget.